അഫ്‌സൽ

ഒരു മലയാളചലച്ചിത്രപിന്നണിഗായകനാണ് അഫ്സൽ (ജനനം 1973 ഏപ്രിൽ14). ചലച്ചിത്രഗാനങ്ങൾ  കൂടാതെ ഇദ്ദേഹം ആലപിച്ച ഭക്തിഗാനങ്ങളുടെയും മാപ്പിളപ്പാട്ടുകളുടെയും കാസറ്റുകളും പുറത്തിറങ്ങിയിട്ടുണ്ട്. ജൂനിയർ എസ്.പി.ബി. എന്ന് ഇദ്ദേഹം അറിയപ്പെടുന്നുണ്ട്.

റിഥം പ്രോഗ്രാമിംഗ്, ഡ്രം വാദനം മുതലായ മേഖലകളിലും ജോലി ചെയ്തിട്ടുള്ള ഇദ്ദേഹം ചലച്ചിത്രങ്ങളിൽ പ്രത്യക്ഷപ്പെട്ടിട്ടുമുണ്ട്.

ജീവിതരേഖ
ഫോർട്ട് കൊച്ചി  സ്വദേശിയായ ഇദ്ദേഹത്തിന്റെ പിതാവ് മുഹമ്മദ് ഇസ്മായീലും മാതാവ് സുഹ്രയുമാണ്. ഇദ്ദേഹത്തിന്റെ സഹോദരനായ ഷക്കീറിൽ നിന്ന് അഫ്സൽ റിഥം പ്രോഗ്രാമിംഗ് പഠിച്ചിട്ടുണ്ട്. ഈ മേഖലയിൽ മോഹൻ സിതാര, ബേണി ഇഗ്നേഷ്യസ്, രവീന്ദ്രൻ എന്നിവരോടൊപ്പം ഇദ്ദേഹം ജോലി ചെയ്തിട്ടുണ്ട്.

ചലച്ചിത്രഗാനങ്ങളിൽ ട്രാക്ക് പാടി തുടക്കമിട്ട അദ്ദേഹം മോഹൻ സിതാരയുടെ സംഗീതസംവിധാനത്തിൽ വല്യേട്ടൻ എന്ന ചലച്ചിത്രത്തിലാണ് ആദ്യമായി പിന്നണിഗാനം ആലപിച്ചതെങ്കിലും ചലച്ചിത്രം പുറത്തിറങ്ങിയപ്പോൾ ഈ ഗാനം നീക്കം ചെയ്യപ്പെട്ടിരുന്നു. എം.ജി. ശ്രീകുമാറുമൊത്തുള്ള ഒരു കവ്വാലിയായിരുന്നു ഈ ഗാനം. കല്യാണരാമൻ, നമ്മൾ തുടങ്ങിയ ചലച്ചിത്രങ്ങളിൽ അദ്ദേഹം തുടർന്ന് പാടുകയുണ്ടായി.

സംഗീതവിദ്യാലയം
ഇദ്ദേഹവും സഹോദരന്മാരും ചേർന്ന് ദോഹയിൽ ഏഷ്യൻ ആർട്‌സ് സെന്റർ എന്ന വിദ്യാലയത്തിൽ സംഗീതം, ചിത്രരചന, നൃത്തം എന്നിവ പഠിപ്പിക്കുന്നുണ്ട്.

അവലംബം

വർഗ്ഗം:മലയാളചലച്ചിത്രപിന്നണിഗായകർ
വർഗ്ഗം:1973-ൽ ജനിച്ചവർ
വർഗ്ഗം:മാർച്ച് 14-ന് ജനിച്ചവർ